ಶಿಖಾ ಶೇಖ್ ಪ್ರಕರಣ ಭಾಗ 2 ಹೊಳಗುಂದಿ ಮೂಲಕ ಶಿಖಾ ಸಂಪರ್ಕ ಪೊಲೀಸ್ ಇಲಾಖೆಗೆ ಬಂದದ್ದು ಹೇಗೆ? ಕೊಪ್ಪಳ: ಕೊಪ್ಪಳ ಜನತೆ ಮರೆತೇ ಹೋಗಿದ್ದ ಶಿಖಾ ಶೇಖ್ ಪ್ರಕರಣದ ಮಹತ್ವದ ಸುಳಿವು ನ್ಯೂಸ್18ಗೆ ಲಭ್ಯವಾಗಿದೆ. ಮುಂಬೈ ಮೂಲದ ಯುವತಿ ಕೊಪ್ಪಳದ ಪೊಲೀಸ್ ಇಲಾಖೆಗೆ ಲಿಂಕ್ ಆಗಿದ್ದು ಹೇಗೆ? ಲಿಂಕ್ ಕೊಟ್ಟಿದ್ದು ಯಾರು? ಎಂಬಿತ್ಯಾದಿ ಮಾಹಿತಿ ಸಿಕ್ಕಿದೆ. ಮುಂಬೈನಿಂದ ಬಂದಿದ್ದ ಶಿಖಾ ಶೇಖ್ ಲಾಕ್ಡೌನ್ ಸಂದರ್ಭದಲ್ಲಿ ಪೊಲೀಸ್ ವಾಹನದಲ್ಲೇ ಹುಬ್ಬಳ್ಳಿಯಿಂದ ಕೊಪ್ಪಳಕ್ಕೆ ಹೋಗಿದ್ದರು. ಇದಕ್ಕೆ ಕಾರಣವಾಗಿದ್ದು ಗುರುಬಸವ ಹೊಳಗುಂದಿ. ಈಗ ಇವರಿಬ್ಬರು ತನಿಖೆಯ ಕೇಂದ್ರಬಿಂದುವಾಗಿದ್ದಾರೆ. ಪ್ರತ್ಯಕ್ಷದರ್ಶಿ ಪ್ರಕಾರ ಏಪ್ರಿಲ್ 13ರ ಆ ದಿನ.. ಅದು ಏಪ್ರಿಲ್ 13ರ ಬೆಳಗ್ಗೆ 10ಕ್ಕೆ ಕೊಪ್ಪಳದ ಡಿಎಆರ್ ಡಿಎಸ್ಪಿ ಸಾಹೇಬ್ರು ಕಚೇರಿಗೆ ಬಂದಿದ್ದಾರೆ. 11:30ಕ್ಕೆ ತಮ್ಮ ವಾಹನದ ಚಾಲಕ ಮಹಾದೇವಯ್ಯಗೆ ಹುಬ್ಬಳ್ಳಿಗೆ ಹೋಗುವುದಿದೆ ಎಂದು ತಿಳಿಸಿದ್ದಾರೆ. ವಾಹನ KA37 G 0553 ದುರಸ್ತಿಯಲ್ಲಿದ್ದು, ಅಷ್ಟು ದೂರ ಹೋಗುವುದು ಕಷ್ಟಸಾಧ್ಯ ಎಂದು ಚಾಲಕ ಎಂದಿದ್ದಾನೆ. ಆಗ ಡಿಎಸ್ಪಿ ಸಾಹೇಬರು ಎಸ್ಪಿ ಮೇಡಂ ಅವರ ಮನೆಯಲ್ಲಿರುವ ಟಾಟಾ ಸುಮೊ ವಾಹನ KA37 G 452 ಬಳಸಿ, ಆ ವಾಹನದಲ್ಲಿ ಗುರುಬಸವ ಹೊಳಗುಂದಿ ಜೊತೆ ಹುಬ್ಬಳ್ಳಿಗೆ ತೆರಳಿದ್ದಾರೆ.ಅಂದು ಮಧ್ಯಾಹ್ನ 12 ಗಂಟೆ ಸುಮಾರಿಗೆ ಕೊಪ್ಪಳ ಬಿಟ್ಟು 2:40ರ ಸುಮಾರಿಗೆ ಹುಬ್ಬಳ್ಳಿ ತಲುಪಿದ್ದಾರೆ. ನಂತರ ಹುಬ್ಬಳ್ಳಿಯ ಸನ್ಮೇಕ್ ಅಂಗಡಿ ಹತ್ತಿರ ಡಿಎಸ್ಪಿ ಸಾಹೇಬರು ಇಳಿದು ಮಧ್ಯಾಹ್ನ 3:30ರ ಸುಮಾರಿಗೆ ಸನ್ಮೇಕ್ ಸಮೇತ ವಾಹನ ಹತ್ತಿದ್ದಾರೆ. ನಂತರ ಹುಬ್ಬಳ್ಳಿಯ ಅಲ್ಮೇರಾ ಅಂಗಡಿಗೆ ಹೋಗಿ ಅಲ್ಮೇರಾ ಆರ್ಡರ್ ಮಾಡಿ ಸರಿಯಾಗಿ ಪ್ಯಾಕ್ ಮಾಡಿ ಕಳುಹಿಸು ಎಂದು ಹೇಳಿ ವಾಹನ ಹತ್ತುವ ಹೊತ್ತಿಗೆ ಅಪರಾಹ್ನ ಸುಮಾರು 4:15 ಆಗಿದೆ.ಶಿಖಾ ಶೇಖ್ ಪ್ರಕರಣ ಭಾಗ 1 ಮುಂಬೈ ಯುವತಿ ಪ್ರಕರಣ: ಡಿಎಸ್ಪಿ ಪೊಲೀಸ್ ಸಾಹೇಬ್ರ ಪಾತ್ರವೇನು ಗೊತ್ತೇ? ಆನಂತರ ಕೊಪ್ಪಳಕ್ಕೆ ಹಿಂತಿರುಗಬೇಕು ಎನ್ನುವಷ್ಟರಲ್ಲಿ ಅಲ್ಲೀತನಕ ಗಾಡಿಯಲ್ಲೇ ಕುಳಿತಿದ್ದ ಗುರುಬಸವ ಹೊಳಗುಂದಿ, ವಿದ್ಯಾಭ್ಯಾಸಕ್ಕೆ ಬಂದಿರುವ ನನ್ನ ತಂಗಿ ಹುಬ್ಬಳ್ಳಿಯಲ್ಲಿದ್ದಾಳೆ. ಲಾಕ್ಡೌನ್ ಇದ್ದುದಕ್ಕಾಗಿ ಕೊಪ್ಪಳಕ್ಕೆ ಬರಲಾಗಿಲ್ಲ. ಆಕೆಯನ್ನು ಕೊಪ್ಪಳಕ್ಕೆ ಕರೆದುಕೊಂಡು ಹೋಗೋಣ ಎಂದು ಡಿಎಸ್ಪಿಯವರಿಗೆ ಹೇಳಿದ್ದಾನೆ. ಹೊಳಗುಂದಿ ಮಾತಿಗೆ ಡಿಎಸ್ಪಿ ನಕಾರ ತೋರುತ್ತಾರೆ. ನಾನು ಎಸ್ಪಿ ಮೇಡಂ ಅವರಿಗೆ ಹೇಳಿದ್ದೇನೆ ಎಂದ ಬಳಿಕ ಡಿಎಸ್ಪಿ ಆ ಯುವತಿಯನ್ನು ಕರೆದೊಯ್ಯಲು ಒಪ್ಪಿಕೊಂಡಿದ್ದಾರೆ.ಹುಬ್ಬಳ್ಳಿಯ ಗೋಕುಲ್ ರಸ್ತೆಯ ಪ್ರದೇಶವೊಂದರಲ್ಲಿ ತಂಗಿ ಎಂದಿದ್ದ ಆಕೆಯನ್ನು ಪೊಲೀಸ್ ವಾಹನದಲ್ಲಿ ಹತ್ತಿಸಿಕೊಂಡು ಕೊಪ್ಪಳಕ್ಕೆ ಕರೆ ತಂದಿದ್ದಾನೆ. ಪೊಲೀಸ್ ವಾಹನ ಇದ್ದುದರಿಂದ ಯಾವ ಚೆಕ್ಪೋಸ್ಟ್ನಲ್ಲೂ ವಾಹನವನ್ನು ಚೆಕ್ ಮಾಡೇ ಇಲ್ಲ. ರಾತ್ರಿ 8:30ರ ಸುಮಾರಿಗೆ ಗುರುಬಸವ ಹೊಳಗುಂದಿ ಮತ್ತು ಆತನ ಸೋ ಕಾಲ್ಡ್ ತಂಗಿಯನ್ನು ಆತನ ಕಚೇರಿ ಬಳಿ ಇಳಿಸಿ ಡಿಎಆರ್ ಡಿಎಸ್ಪಿ ಸಾಹೇಬರು ಮತ್ತು ಅವರ ವಾಹನ ಚಾಲಕ ತೆರಳಿದ್ದಾರೆ.ಹೊಳಗುಂದಿಗೆ ಪೊಲೀಸ್ ಅಧಿಕಾರಿಗಳ ವಾಹನವನ್ನೇ ಬಳಸುವಷ್ಟು ಸಲುಗೆ ಬೆಳೆದದ್ದು ಹೇಗೆ? ಆರೋಪಿಗಳ ಸ್ವ ಖುಷಿ ಹೇಳಿಕೆ ಏನು? ನಿರೀಕ್ಷಿಸಿ ಮುಂದಿನ ಭಾಗದಲ್ಲಿ.ತನಿಖಾ ವರದಿ: ಬಸವರಾಜ ಕರುಗಲ್